གདོང་མཁར་གྲོང་ཚོའི་མཁའ་རླུང་གཙང་ལ་གསོ་རླུང་འདང་ངེས་ཡོད་པ་དང་རྐྱལ་བ་ཞོལ་འདམ་རའི་བྱས་རྗེས་སུབ་ཐབས་མེད་པ་ཞིག་ཡིན་པས།མི་རྣམས་ཀྱིས་རྐྱལ་བ་ཞོལ་འདམ་རའི་གླིང་ཁ་ཞེས་འབོད་རྒྱུར་གོམས་གཤིས་འཇགས་ཡོད།ཞིང་དལ་སྐབས་མི་རྣམས་དེ་གར་སྤྲོ་གསེང་རོལ་རྩེད་ལ་འགྲོ་བར་དགའ་པོ་ཡོད་པ་དང་འདམ་རའི་མཐའ་འཁོར་དུ་སྔོ་ལྗང་ལྗོན་ཤིང་གིས་བསྐོར་བ་དང་།འདམ་རའི་ནང་ཆུ་མིག་དལ་བུར་རྒྱུག་པ།རྒྱང་རིང་དུ་རྟ་ཕོས་བག་ཕེབས་ངང་རྩྭ་ཆུར་རོལ་བ་བཅས་ནི་མི་དང་རང་བྱུང་ཁམས་ཞི་མཐུན་མཉམ་གནས་ཀྱི་མཛེས་སྡུག་ལྡན་པའི་རི་མོ་ལྟར་སྣང་།